Rijetko koja osoba iz političkog života ima ugled u javnosti i rezultate iza sebe kao što to ima Nikica Valentić.

Taj ratni premijer, već godinama poduzetnik i danas tek običan član HDZ-a, ne gostuje svakodnevno u medijima. No, kad on nešto kaže, to ima popriličan odjek.

Tanka većina

Tako je i njegov intervju u Globusu izazvao pažnju jer je u njemu prognozirao rezultate izbora. Valentić već, kako nam je rekao, 25 godina prati izbore i njegove su se procjene uglavnom pokazale točnima. Sada predviđa da bi HDZ-ova koalicija mogla dobiti šest do osam mandata više od SDP-ove, odnosno 75 do 80 saborskih mandata. To smatra tankom većinom.

– Uvjeren sam da će HDZ osvojiti natpolovičnu većinu. Ankete zaboravljaju onih pet do osam posto kada je riječ o HDZ-ovim biračima iz ruralnih mjesta koji nisu skloni odgovarati anketarima. Zato je službenim anketama potrebno pribrojiti i taj postotak, tako ja radim i dolazim do poprilično točnih predviđanja – ponovio je i za Večernji list Valentić.

Napomenuo je kako se HDZ ne treba opustiti i kako bi po njegovim predviđanjima desna koalicija najvjerojatnije mogla imati prednost od šest do osam mandata. U intervjuu Globusu napomenuo je da ni u jednoj varijanti HDZ-u ne bi dao prednost od 10 mandata.

Dva iz dijaspore

Također, drži da će HDZ od manjinaca i zastupnika iz dijaspore dobiti maksimalno sedam mandata, točnije iz dijaspore procjenjuje da stižu dva mandata, a od nacionalnih manjina četiri ili pet. Ostavio je prostora i scenariju da Zoran Milanović ostane premijer, i to ako SDP-ov blok osvoji 67-68 mandata te ako pridobiju IDS, SDSS, dva do tri manjinca, Holy i Most...

No smatra da je najvažnije ono što će se događati nakon izbora, nakon što HDZ, po njemu, osvoji relativnu većinu. Iako je Valentić već godinama tek običan član HDZ-a i nije “pri vatrici”, njegovo je privatno mišljenje da je HDZ spreman za preuzimanje vlasti. Na pitanje što očekuje kakvu će Vladu HDZ sastaviti osvoji li zaista izbore, Valentić odgovara kako drži da HDZ ima i kadrove i program za oporavak Hrvatske. – Vjerujem da će u vladi imati mlade stručnjake – rekao nam je Valentić. On je još ranije u intervjuima u Večernjem listu naglašavao kako je neophodan konsenzus o najvažnijim nacionalnim pitanjima, ali i da HDZ-ova vlada na vlast ne smije doći nepripremljena. Tada je rekao kako nova vlada neće imati sto dana vremena, nego istog tjedna mora početi s mjerama.

>>Najbliži suradnici: Kome najviše vjeruju Tomislav Karamarko i Zoran Milanović

>>Nikica Valentić u ime "stare garde" podržao Karamarka